Oficiālais Vēstnesis L 161 , 01/07/2000 Lpp. 0082 - 0083



Padomes Direktīva 2000/44/EK (2000. gada 30. jūnijs), kas groza Direktīvu 92/12/EEK attiecībā uz pagaidu daudzuma ierobežojumiem akcīzes precēm, ko ieved Zviedrijā no pārējām dalībvalstīm EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 93. pantu, ņemot vērā Komisijas priekšlikumu, ņemot vērā Eiropas Parlamenta atzinumu [1], ņemot vērā Ekonomikas un sociālo lietu komitejas atzinumu, tā kā: (1) Saskaņā ar 26. panta 3. punktu Padomes 1992. gada 25. februāra Direktīvā 92/12/EEK par vispārīgo kārtību attiecībā uz akcīzes precēm un par šādu preču glabāšanu, pārvadāšanu un pārraudzību [2] Zviedrijai tika piešķirtas tiesības līdz 2000. gada 30. jūnijam turpināt piemērot ierobežojumus, kādi noteikti 1994. gada Zviedrijas Pievienošanās aktā attiecībā uz alkoholisko dzērienu un tabakas izstrādājumu daudzumu, ko Zviedrijas teritorijā personiskai lietošanai var ievest privātpersonas, par to nemaksājot papildu akcīzes nodokli. (2) Minētais izņēmums tika piešķirts tāpēc, ka Eiropā bez robežām, kur akcīzes likmes ievērojami atšķiras, tūlītēja pilnīga akcīzes ierobežojumu atcelšana būtu radījusi nepieņemamas novirzes tirdzniecībā un ieņēmumos, kā arī konkurences traucējumus Zviedrijā, kur minētajām precēm līdz šim parasti piemērots augsts akcīzes nodoklis gan tāpēc, ka tas ir svarīgs ieņēmumu avots, gan veselības un sociālu apsvērumu dēļ. (3) Somijai un Dānijai atļauts piemērot līdzīgus ierobežojumus līdz 2003. gada 31. decembrim. (4) Zviedrija ir lūgusi tai ļaut turpināt piemērot minētos ierobežojumus tikpat ilgi, cik Somijā un Dānijā, jo tai vajadzīgs papildu laiks alkohola politikas pielāgošanai bezierobežojumu apstākļiem. (5) Tajā pašā laikā Zviedrija apņemas pakāpeniski palielināt pašreizējos daudzuma ierobežojumus alkoholiskajiem dzērieniem un tabakas izstrādājumiem, ko Zviedrijas teritorijā ieved no pārējām dalībvalstīm, lai pieskaņotos Kopienas noteikumiem, kas paredzēti Direktīvas 92/12/EEK 8. un 9. pantā, un lai līdz 2003. gada 31. decembrim nodrošinātu Kopienas iekšējo ierobežojumu pilnīgu atcelšanu konkrētajām precēm. (6) Direktīvas 92/12/EEK 26. panta noteikumi ir atkāpšanās no viena no iekšējā tirgus pamatprincipiem, proti, Kopienas pilsoņu tiesībām savām vajadzībām iegādātās preces pārvadāt visā Kopienā, par to nemaksājot papildu nodokļus, tādēļ minētā panta piemērošana pēc iespējas jāierobežo. (7) Tādēļ ir noderīgi atvēlēt Zviedrijai papildu pielāgošanās laiku, pagarinot Direktīvas 92/12/EEK 26. panta 3. punktā noteikto termiņu līdz 2003. gada 31. decembrim, nepieļaujot termiņa iespējamu turpmāku pagarināšanu, un noteikt kārtību, kādā ierobežojumi pakāpeniski liberalizējami pirms to pilnīgas atcelšanas minētajā termiņā. (8) Ņemot vērā šīs direktīvas ekonomisko nozīmi, jāatsaucas uz steidzamību, kas minēta I 3. punktā Protokolā par valstu parlamentu nozīmi Eiropas Savienībā, kurš pievienots Amsterdamas Līgumam, IR PIEŅĒMUSI ŠO DIREKTĪVU. 1. pants Direktīvu 92/12/EEK groza šādi. 1. Direktīvas 26. panta 3. punktu aizstāj ar šādu punktu: "3. Neierobežojot 8. pantu, Zviedrijai ir ļauts alkoholisko dzērienu un tabakas izstrādājumu daudzumam piemērot pielikumā dotos ierobežojumus. Šī atļauja attiecas uz alkoholisko dzērienu un tabakas izstrādājumu daudzumu, ko Zviedrijas teritorijā personiskai lietošanai var ievest privātpersonas, par to nemaksājot papildu akcīzes nodokli. Atļauja ir spēkā līdz 2003. gada 31. decembrim." 2. Direktīvai kā pielikumu pievieno šīs direktīvas pielikumu. 2. pants 1. Dalībvalstīs stājas spēkā normatīvi un administratīvi akti, kas vajadzīgi, lai vēlākais līdz 2000. gada 1. jūlijam nodrošinātu atbilstību šai direktīvai. Par to dalībvalstis tūlīt informē Komisiju. Kad dalībvalstis pieņem tādus aktus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarīt šādas atsauces. 2. Dalībvalstis dara Komisijai zināmus to tiesību aktu svarīgākos noteikumus, ko tās pieņēmušas jomā, uz kuru attiecas šī direktīva. 3. pants Šī direktīva stājas spēkā 2000. gada 1. jūlijā. 4. pants Šī direktīva ir adresēta dalībvalstīm. Briselē, 2000. gada 30. jūnijā Padomes vārdā — priekšsēdētājs J. Gama [1] Atzinums sniegts 2000. gada 15. jūnijā (Oficiālajā Vēstnesī vēl nav publicēts). [2] OV L 76, 23.3.1992., 1. lpp. Direktīvā jaunākie grozījumi izdarīti ar Direktīvu 96/99/EK (OV L 8, 11.1.1997., 12. lpp.). -------------------------------------------------- PIELIKUMS " PIELIKUMS 26. panta 3. punkts Alkoholisko dzērienu un tabakas izstrādājumu daudzums, ko Zviedrijas teritorijā personiskai lietošanai var ievest privātpersonas, par to nemaksājot papildu akcīzes nodokli Alkoholiskie dzērieni | No 2000. gada 1. jūlija | No 2001. gada 1. janvāra | No 2002. gada 1. janvāra | No 2003. gada 1. janvāra | Stiprie alkoholiskie dzērieni | 1 l | 1 l | 2 l | 5 l | Starpprodukti | 3 l | 3 l | 3 l | 3 l | Vīni (to skaitā dzirkstošie vīni) | 20 l | 26 l | 26 l | 52 l | Alus | 24 l | 32 l | 32 l | 64 l | Tabakas izstrādājumi | No 2000. gada 1. jūlija | Cigaretes vai | 400 | cigarellas vai | 200 | cigāri vai | 100 | smēķējamā tabaka | 550 g | " --------------------------------------------------